b'\n_START_ARTICLE_\nHelandija\n_START_PARAGRAPH_\nHelandija (iz gr\xc5\xa1kega x\xce\xb5\xce\xbb\xce\xac\xce\xbd\xce\xb4\xce\xb9\xce\xbf\xce\xbd [hel\xc3\xa1ndion]) je bila bizantinska vojna galeja, razli\xc4\x8dica dromona, ki je slu\xc5\xbeila tudi kot tovorna ladja.\n_START_SECTION_\nZgodovina\n_START_PARAGRAPH_\nIzraz helandion, ki izhaja iz gr\xc5\xa1ke besede kel\xc4\x93s \xe2\x80\x93 isker ali bojni konj, se je prvi\xc4\x8d pojavil v zgodnjem 8. stoletju. V srednjeve\xc5\xa1ki latin\xc5\xa1\xc4\x8dini zahodne Evrope se je ladja imenovala helandium ali scelandrium. Arabci so v svojih mornaricah uporabljali verjetno pribli\xc5\xbeno enako ladjo \xc5\xa1aland\xc4\xab._NEWLINE_Za razliko od dromona je imela helandija samo dve vrsti vesel (birema), ki so bila njeno glavno pogonsko sredstvo, \xc4\x8deprav je pogosto imela tudi eno ali dve latinski jadri. Na krmi je imela dve krmilni vesli. Opremljena je bila tudi z metalci gr\xc5\xa1kega ognja, tajnega oro\xc5\xbeja bizantinske vojne mornarice._NEWLINE_Izraza helandija in dromon se v srednjeve\xc5\xa1kih pisnih viri pogosto uporabljata kot enakovredna, kar povzro\xc4\x8da veliko zmedo. Zdi se, da se je helandija razvila iz ladje za prevoz konj (hippag\xc5\x8dgon). To pomeni, da se je morala njena konstrukcija vsaj delno razlikovati od standardnega dromona: ladja je morala imeti po celi dol\xc5\xbeini prostor za vrsto konj, kar je pove\xc4\x8dalo njeno \xc5\xa1irino in grez._NEWLINE_V 10. stoletju je helandija tvorila glavnino bizantinske mornarice. Gradili so jo v dveh razli\xc4\x8dicah: helandion usiakon (\xcf\x87\xce\xb5\xce\xbb\xce\xac\xce\xbd\xce\xb4\xce\xb9\xce\xbf\xce\xbd \xce\xbf\xe1\xbd\x91\xcf\x83\xce\xb9\xce\xb1\xce\xba\xcf\x8c\xce\xbd) ali enostavno usiakon ali usiakos, ki je dobila ime po 108 \xc4\x8dlanski posadki, in helandion pamfilon (\xcf\x87\xce\xb5\xce\xbb\xce\xac\xce\xbd\xce\xb4\xce\xb9\xce\xbf\xce\xbd \xcf\x80\xce\xac\xce\xbc\xcf\x86\xcf\x85\xce\xbb\xce\xbf\xce\xbd) ali enostavno pamfilon ali pamfilos, katere posadka je \xc5\xa1tela 120\xe2\x80\x93160 mo\xc5\xbe. Njeno ime izhaja ali iz imena pokrajine Pamfilije, kjer so jo uporabljali kot tovorno ladjo, ali iz naziva njene\xc2\xa0\xc2\xbbizbrane posadke\xc2\xab\xc2\xa0 (iz gr\xc5\xa1kega \xcf\x80\xe1\xbe\xb6\xce\xbd + \xcf\x86\xe1\xbf\xa6\xce\xbb\xce\xbf\xce\xbd [pan-filon], vsa plemena).'